ມືປືນ ຍິງຕຳຫຼວດ 5 ຄົນ ເສຍຊີວິດ ຢູ່ເມືອງ Dallas ລັດເທັກຊັສ
ມືປືນ ຍິງຕຳຫຼວດ 5 ຄົນເສຍຊີວິດ ຂະນະທີ່ມີການປະທ້ວງ ຕໍ່ຕ້ານຄວາມໂຫດຫ້ຽມ ຂອງຕຳຫຼວດ ທີ່ເມືອງ Dallas ລັດເທັກຊັສ.
ຜູ້ບັນຊາການຕຳຫຼວດ ທີ່ເມືອງ Dallas ລັດເທັກຊັສກ່າວໃນຕອນເຊົ້າວັນສຸກມື້ນີ້ວ່າ ຕົນໄດ້ຈັບຜູ້ຕ້ອງສົງໄສ 3 ຄົນ ແລະເຈົ້າໜ້າທີ່ກ່າວວ່າ ຜູ້ຕ້ອງສົງໄສ ຄົນທີ 4 ໄດ້ເສຍຊີວິດ ຫຼາຍໆຊົ່ວໂມງ ຫຼັງຈາກໄດ້ມີການເດີນຂະບວນປະທ້ວງແບບສັນຕິຕໍ່ຕ້ານການສັງຫານຜູ້ຊາຍຜິວດຳ 2 ຄົນຢູ່ໃນລັດອື່ນ ໂດຍຕຳຫຼວດຜິວຂາວ ໄດ້ລະເບີດຂຶ້ນກາຍເປັນຄວາມວຸ້ນວາຍ ຕຳຫຼວດ 5 ຄົນຂອງຈຳນວນທັງໝົດ 11 ຄົນ ທີ່ຖືກຍິງ ໃນເຫດການວຸ້ນວາຍຢູ່ເມືອງ Dallas ໄດ້ເສຍຊີວິດ ຕຳຫຼວດໄດ້ເຈລະຈາກັບມືປືນຄົນທີ 4 ທີ່ໄດ້ຍິງຕໍ່ສູ້ກັບຕຳຫລວດ ໃນການປະເຊີນໜ້າຢູ່ ບ່ອນຈອດລົດ ໃນເຂດໃນກາງເມືອງແຫ່ງນຶ່ງ ຍັງບໍ່ທັນເປັນທີ່ຈະແຈ້ງເທື່ອວ່າ ມືປືນຄົນນີ້ຍິງຕົວເອງຫຼືຖືກຕຳຫຼວດຍິງຕາຍ ປະທານາທິບໍດີສະຫະລັດ ທ່ານບາຮັກ ໂອບາມາ ກ່າວໃນວັນສຸກມື້ນີ້ວ່າ ການຍິງກັນດັ່ງ ກ່າວແມ່ນເປັນການໂຈມຕີ ທີ່ຕ່ຳຊ້າ ມີການວາງແຜນ ແລະຊົ່ວຮ້າຍຕໍ່ເຈົ້າໜ້າທີ່ຕຳຫຼວດ ທີ່ເຮັດໜ້າທີ່ຂອງພວກເຂົາເຈົ້າ ໃນການຖະແຫຼງຈາກນະຄອນວໍຊໍ ບ່ອນທີ່ທ່ານໄປຮ່ວມກອງປະຊຸມສຸດຍອດຂອງອົງການເນໂຕ້ ປະທານາທິບໍດີໂອບາມາກ່າວວ່າ ຕຳຫລວດມີ ວຽກງານທີ່ມີຄວາມຫຍຸ້ງຍາກເປັນພິເສດ ແລະການຍິງກັນນີ້ ແມ່ນເປັນການເຕືອນໃຫ້ຮູ້ກ່ຽວກັບໄພອັນຕະລາຍທີ່ຕຳຫຼວດໄດ້ປະເຊີນ ຜູ້ບັນຊາການຕຳຫຼວດ ທ່ານ David Brown ກ່າວວ່າ ຜູ້ຕ້ອງສົງໄສຄົນນຶ່ງ ທີ່ຖືກຄຸມຂັງແມ່ນແມ່ຍິງ ສ່ວນຜູ້ຕ້ອງສົງໄສອີກ 2 ຄົນກຳລັງຖືກສອບປາກຄຳ ທີ່ທ່ານ Brown ເວົ້າ ວ່າ ມີຄົນເຫັນເຂົາເຈົ້່າພ້ອມກັບຖົງລາຍແບບທະຫານ ຈຶ່ງພາໃຫ້ຕຳຫຼວດຕິດຕາມລົດເຂົາເຈົ້າໄປ ທ່ານ Brown ກ່າວຕື່ມວ່າ ພວກຜູ້ຕ້ອງສົງໄສບໍ່ໄດ້ໃຫ້ຮ່ອງຮອຍໃດໆກ່ຽວກັບ ວ່າເປັນຫຍັງເຂົາເຈົ້າຈຶ່ງທຳການໂຈມຕີຕຳຫຼວດ ຜູ້ບັນຊາການຕຳຫຼວດຍັງກ່າວວ່າ ທ່ານຍັງບໍ່ທັນແນ່ໃຈຮ້ອຍເປີເຊັນວ່າ ພວກຜູ້ ຕ້ອງສົງໄສທັງໝົດໄດ້ຖືກຈັບ ເຈົ້າໜ້າທີ່ກ່າວວ່າ ພວກໂຈມຕີແມ່ນຕັ້ງໃຈທີ່ຈະສ້າງຄວາມເສຍຫາຍຮ້າຍແຮງສຸດ ແລະຖົງທີ່ສົງໄສນັ້ນ ໜ່ວຍທຳລາຍລະເບີດຂອງເມືອງ Dallas ໄດ້ເຂົ້າໄປກວດເບິ່ງແລ້ວ